Love for Fyens Rideklub

§1

Navn og formål

Klubbens navn er ”Fyens Rideklub” og klubbens hjemsted er Odense Kommune

Dens formål er at fremme interessen for ridesport ved afholdelse af ride konkurrencer af forskellig art, samt arbejde for kendskab til den ædle hest og oplære navnlig ungdommen i alt vedrørende hestens brug og pleje.

Klubben har derudover til formål på forsvarligvis at drive rideetablissementet ”Tarupgård”

§2

Emblem

Klubbens emblem er en forsølvet hestesko, der bærer klubbens navn og omslutter en over en forhindring springende rytter.

§3

Tilknytning til dansk Rideforbund

Klubben er medlem af Dansk Rideforbund under Dansk Idræts Forbund. Som følge deraf er klubben og hvert enkelt medlem forpligtet til at rette sig efter de to nævnte forbunds love, reglementer og bestemmelser, derunder de af pågældende forbunds fastsatte voldgiftebestemmelser.

§4

Optagelse i klubben

I klubben kan optages aktive senior og juniormedlemmer samt støttemedlemmer. Unge mennesker kan kun optages som juniormedlemmer til og med det år, de fylder 18 år. Junior medlemmer er ikke valgbare til bestyrelsen.

Passive medlemmer kan optages i klubben uden ret til at deltage i konkurrencer.

Medlemskabet er først gældende fra den dato kontingentet er betalt. (se dog §10).

Æresmedlemmer kan optages i klubben, når bestyrelsen fremsætter forslag derom på en generalforsamling, og det vedtages af denne. Æresmedlemmer har stemmeret på generalforsamlingen.

§5

Udmeldelse af klubben

Udmeldelse af klubben kan kun ske til en 31. december og er kun gyldig, når skriftlig henvendelse derom er tilsendt klubben inden den forudgående 30. november.

§6

Årskontingent og regneskab

Årskontingentet fastsættes af bestyrelsen og forelægges på den ordinære generalforsamling til endelig afgørelse. Opkrævningen sker helårligt pr. 1. januar.

Æresmedlemmer betaler ikke kontingent.

Er et kontingent ikke betalt inden 3 måneder efter at opkrævningen har fundet sted, kan bestyrelsen udelukke det pågældende medlem af klubben og vedkommende kan ikke genoptages uden mod betaling af restance.

Regnskabet afsluttes den 31. december og regnskabet skal forelægges på den ordinære generalforsamling til godkendelse efter revision af en statsautoriseret revisor og af 2 på den ordinære general forsamling blandt medlemmerne for 2 år ad gangen valgte revisor.

Regnskabet skal være tilgængeligt for medlemmerne på sekretariatet senest 7 dage før den ordinære generalforsamling.

§7

Gebyr og morarente ved forsinket eller manglende betaling

Ethvert skyldigt beløb skal betales senest på forfaldsdagen. Overskrides forfaldsdagen uden betaling sker pålægges et gebyr, der størrelsesmæssigt fastsættes af bestyrelsen i forbindelse med fremsendelse af rykker.

Fra sidste rettidige betalingsdag beregnes en rente på 2% pr. påbegyndt måned.

§8

Bestyrelsen

Klubbens anliggende varetages af en bestyrelse på 9 medlemmer. På generalforsamlingen vælges et forretningsudvalg på 4 medlemmer, der konstituerer sig selv som formand, næstformand, kasser og sekretær.

Forruden ovennævnte vælger generalforsamlingen 3 medlemmer til hvert af følgende udvalg.

1. Stævne- og sportsudvalg
2. Materiale- og anlægsudvalg
3. Cafeteriaudvalg
4. Juniorudvalg
5. Sponsor/pr udvalg

Hvert udvalg konstituerer sig selv og vælger sin forman, der indtræder i bestyrelsen. Til juniorudvalget indstiller juniorer deres egen kandidater, hvoraf mindst en skal være et seniormedlem, der da skal være formand for udvalget og repræsentere udvalgets interesser i bestyrelsen.

Hvert udvalg kan efter behov og for længere eller kortere tid tilknytte sig sekundære udvalg, som da repræsenteres i det primære udvalg, men ikke i bestyrelsen.

Hvert udvalgs arbejdsområde, ansvar og beføjelser præciseres i en til hvert udvalg hørende funktionsbeskrivelse.

I tilfælde af vakance for et bestyrelsesmedlem, supplerer det pågældende udvalg sig selv og vælger ny formand, som træder ind i bestyrelsen.

Forretningsudvalgets medlemmer vælges for 2 år ad gangen, og der afgår hvert år 2 medlemmer, første gang ved lodtrækning.

Samtlige øvrige udvalgsmedlemmer vælges for 3 år ad gangen, og der afgår hvert år et medlem fra hvert udvalg, første gang ved lodtrækning.

Genvalg kan finde sted.

Til bestyrelse og udvalg kan kun vælges amatører. (slettes)

I stedet skrives: Dersom klubben ønsker at modtage lokaletilskud fra det offentlige, må følgende grupper af mennesker ikke indvælges i klubbens bestyrelse:

* Ejere og forpagtere (samt disses ægtefæller eller samlevere) af det ridecenter, hvor klubben holder til, såfremt der er et lejeforhold mellem ejer/forpagter og klub.
* Bestyrelsesmedlemmer for en ejerinstitution, hvor klubben holder til, såfremt der er et lejeforhold mellem institutionen og klubben. I tvivls tilfælde bør den tilskudsgivende myndighed spørges før indvælgelse.
* Ansatte på etablissementet og/eller andre klubansatte.

Bestyrelsen kan til enhver tid søge støtte hos et eller flere af klubbens medlemmer, for eksempel ved at antage en lønnet forretningsfører eller anmode et medlem om at påtage sig særlige opgaver og eventuelt komme til stede ved bestyrelsesmøder dog naturligvis uden stemmeret til disse.

Under formandens forfald træder næstformanden i dennes sted.

Bestyrelsesmøder afholdes efter behov eller på forlangende af mindst 3 bestyrelsesmedlemmer. Ingen bestyrelsesbeslutninger, der binder klubben udadtil, er gyldigt med mindre mindst 4 bestyrelsesmedlemmer har afgiver stemme for sagen.

Ved bestyrelsesmøderne fører sekretæren forhandlingsprotokol, som underskrives af de tilstedeværende medlemmer og oplæses på det følgene bestyrelsesmøde.

Bestyrelsen vælger det antal repræsentanter til Dansk Rideforbunds repræsentantskabsmøde, som klubben til enhver tid har ret til ifølge forbundets love.

Bestyrelse kan meddele prokura til 2 personer formand, kasser eller lønnet forretningsfører.

§9

Tarupgård

Til at forestå driften af Tarupgård og klubbens rideskole samt tilrettelægge alle daglige aktiviteter på rideetablissementet nedsættes et forretningsudvalg på 4 medlemmer. Det skal bestå af formand, næstformand, kasser og sekretær. Udvalget konstituerer sig selv efter generalforsamlingen.

I udvalgsmøder deltager endvidere klubbens ridelærer dog uden stemmeret. Udvalget ansætter ridelærere og beriderelever, samt udarbejder ansættelseskontrakter og stillingsbeskrivelser for disse.

Fastsættelse af pensions og undervisningspriser, varetagelse af vedligehold, ledelsen af om- og tilbygninger samt indkøb af heste, sadeltøj m.v. påhviler udvalget.

For at benytte ridefaciliteterne på Tarupgård skal de medlemmer, der er hesteejere, løse et månedskort gældende for ridning af hvert af de pågældendes medlems heste. Prisen herfor fastsættes af bestyrelsen.

Ryttere, der modtager undervisning i klubbens rideskole, er fritaget for at løse ridekort, men skal være medlem af klubben ved undervisningens begyndelse.

Særlige betalingsregler for specielle arrangementer på Tarupgård fastsættes af udvalget.

§10

Generalforsamlingen

Generalforsamlingen er klubbens højeste myndighed, og indkaldes af bestyrelsen.

Den ordinære generalforsamling afholdes hvert år i februar eller marts.

Forslag som ønskes behandlet på generalforsamlingen, skal indsendes til bestyrelsen inden den 15. januar.

Tiden og stedet for generalforsamlingen skal, tillige med dagsordenen indeholde de af bestyrelsen fremsatte forslag og indsendte forslag, skriftligt meddeles klubbens stemmeberettigede medlemmer ved opslag i stalde og ridehuse mm samt på Fyens Rideklubs hjemmeside med minimum 8 dages varsel.

Stemmeret har aktive medlemmer og støttemedlemmer på 16 år og derover, der har betalt kontingent, og som har været medlemmer af klubben i mindst 3 måneder. Medlemmer under 16 år kan videregive stemmeretten til en af forældrene. Forældrene kan have flere stemmer svarende til antal børn under 16 år. Alle medlemmer har taleret.

Dagsorden skal indeholde følgende punkter:

1. Valg af dirigent
2. Bestyrelsen aflægger beretning
3. Det reviderede regnskab fremlægges til godkendelse
4. Behandling af indkomne forslag
5. Valg af forretningsudvalg
6. valg af øvrige udvalg
7. Valg af to revisorer og en revisorsuppleant
8. Eventuelt

Ekstraordinær generalforsamling indkaldes og indvarsles, som for den ordinære bestemt, når bestyrelsen anser det for nødvendigt, eller når mindst 10 medlemmer skriftligt indsender begæring derom til bestyrelsen med angivelse af dagsorden. I sidstnævnte tilfælde skal den ekstraordinære generalforsamling afholdes senest 14 dage efter begæringens modtagelse.

På generalforsamlingen vælges personer ved almindeligt flertal. Øvrige beslutninger ved simpelt flertal, se dog § 11 og § 13.

Afstemningen foregår ved håndsoprækning med mindre bestyrelsen eller mindst 10 tilstedeværende medlemmer kræver skriftlig afstemning. Står stemmerne lige er forslaget forkastet (Der kan ikke stemmes ved fuldmagt).

§ 11

Lovændringer

Forslag til en lovændring kan kun vedtages på en generalforsamling, og kun når 1/3 af klubbens stemmeberettigede medlemmer stemmer for ændringsforslaget. Er et så stort antal medlemmer ikke tilstede, indkaldes med mindst 14 dages varsle til en ekstraordinær generalforsamling, der da er beslutningsdygtig med simpel stemmemajoritet uanset de mødendes antal.

Enhver ændring af love skal indsendes til DRF til godkendelse.

§12

Eksklusion af et medlem

Bestyrelsen kan midlertidigt udelukke et medlem fra deltagelse i klubarrangementer, når dettes optræden – i eller udenfor klubben – er eller har været af en sådan art, at klubbens værdighed eller trivsel vil lide skade, hvis udelukkelsen ikke finder sted.

For at denne beslutning skal være gyldig kræves, at mere end halvdelen af bestyrelsesmedlemmerne stemmer for udelukkelsen.

Afgørelsen skal forelægges til godkendelse ved førstkommende ordinære generalforsamling. Eksklusion af medlemmer kan kun foregå på generalforsamlingen.

Generalforsamlingen afgør ved simpel stemmemajoritet, om bestyrelsens beslutning skal stå ved magt.

Eksklusionsspørgsmålet skal behandles umiddelbart efter valg af dirigent.

Ændres til

§12A

Karantæne

Bestyrelsen kan meddele karantæne af nærmere fastsat omfang, dog max 2 udelukkelsesmåneder, til et medlem, der gør sig skyldig i usportslig optræden, eller på anden måde opfører sig til skade for klubben. For at denne beslutning skal være gyldig kræves, at mere ned halvdelen af samtlige bestyrelsesmedlemmer stemmer for karantænen.

Medlemmet skal have adgang til at udtale sig overfor bestyrelsen, inden afstemningen finder sted. Denne afgørelse kan indbringes for distriktets forretningsudvalg inden 8 dage. Forretningsudvalgets afgørelse er inappellabel. Et evt forretningsudvalgsmedlem fra den pågældende klub er inhabil.

§ 12B

Udelukkelse

I særlige tilfælde kan bestyrelsen indstille til generalforsamlingen, at et medlem udelukkes fra klubben i et nærmere angivet tidsrum over 2 måneder. På generalforsamlingen afgøres sagen ved skriftlig afstemning, og for vedtagelsen kræves et flertal på 2/3 af de afgivne stemmer (blanke stemmer tæller som afgivne). Medlemmet har krav på at være tilstede og forsvarer sig. Generalforsamlingens bestemmelse om udelukkelse kan af medlemmet indbringes for Dansk Ride Forbunds Disciplinær udvalg inden 4 uger.

§12C

Eksklusion

I det af §12B omhandlende tilfælde kan generalforsamlingen ligeledes ved skriftlig afstemning, og med et flertal på 2/3 af de afgivne stemmer, afgøre, at sagen via hovedbestyrelsen indbringes for Dansk Ride Forbunds disciplinær udvalg til afgørelse af, om der tillige skal ske udelukkelse fra andre rideklubber eller evt indstilles til Danmarks Idræts Forbund, at vedkommende udelukkes fra andre specialforbund under Danmarks Idræts Forbund.

§13

Opløsning af klubben

Forslag til opløsning af klubben kan kun vedtages af en ordinær generalforsamling, og kun når ¾ af klubbens stemmeberettigede medlemmer stemmer for forslaget. Er et så stort antal medlemmer af klubbens medlemmer ikke tilstede forholdes som i §11 sidste stykke fastsat.

Hvis klubben opløses, skal eventuelle aktiver tilfalde foreningsarbejdet i Odense Kommune.

Vedtaget på ekstraordinær generalforsamling i Odense den 30. april 2016.

Hermed sættes alle tidligere love for klubben ud af kraft.

Bestyrelsen.